DOCUMENTE OFICIALE: Un prădător sexual care a agresat o tânără de 20 de ani n-a fost urmărit de procurori pentru că “liftul blocului cu interfon nu e un loc public”! Povestea lui Emilie, românca revenită acum un an din Franța și care s-a trezit cu un masturbator într-un lift din București, caz clasat recent de polițistul Radu Chiper și de procurorul Cătălin Galcea

luni, 16 iulie 2018, 6:55

“O persoană necunoscută de sex bărbătesc a intrat în liftul în care se afla aceasta, moment în care cel în cauză și-a dat jos pantalonii și a început să se masturbeze în fața persoanei vătămate” Dosarul penal Nr. 4150/P/2017

Anchetatorii au încadrat agresiunea sexuală la “ultraj contra bunelor moravuri”, pentru care e nevoie de un spațiu public.

Și, apoi, au spus că scara și liftul nu sunt spații publice, “deoarece blocul era prevăzut cu interfon” .

. Au tras concluzia că “fapta nu e prevăzută de legea penală”, adică masturbarea în lift nu e infracțiune dacă liftul e într-un bloc cu interfon și ”nu au fost de față două sau mai multe persoane la săvârșirea faptei”!

Pe acest raționament, agresiunea sexuală din 11 iunie 2017 a fost clasată pe 6 iunie 2018 și, acum câteva zile, victimei i-a fost trimisă înștiințarea!

Azi, Libertatea publică documentele.

Investigație de Mirela Neag, Răzvan Luțac și Cătălin Tolontan

“Emilie tremura”, povestește Ecaterina.

În ciuda rezonanței numelui, Emilie e o fată din România.

Mai exact, familia sa a plecat din România în Franța, dar fata lor Emilie a ținut să revină în țară, printr-un schimb Erasmus de studenți și, când semestrul academic s-a terminat, ea s-a dus din nou în Franța.

De data asta însă, a plecat tremurând de oroare.

“I-a spus că e frumoasă, și-a dat jos pantalonii și a început să se masturbeze”

Pe 11 iunie 2017, ora 18:20, Emilie intră în scara B a blocului C din Bulevardul Națiunilor Unite, nr. 3-5.

La 200 de metri de Ministerul Justiției, din fața Casei Poporului.

De fapt, blocul e fix la jumătatea drumului intens circulat dintre Ministerul Justiției și Palatul de Justiție, cum mergi un pic câș spre cheiul Dâmboviței.

Emilie locuiește aici, cu chirie.

Fata de 20 de ani intră în lift.

Ce se întâmplă mai departe, cităm din documentele oficiale ale dosarului penal Nr. 4150/P/2017. “O persoană necunoscută de sex bărbătesc a intrat în liftul în care se afla aceasta, moment în care cel în cauză și-a dat jos pantalonii și a început să se masturbeze în fața persoanei vătămate”.

Blocul din Bd. Națiunilor Unite 3-5 se află între Palatul de Justiție și Ministerul Justiției, la câte 200 de metri de fiecare. Și liftul în care a fost agresată fata, un model vechi, care se deplasează cu lentoare, un avantaj pentru agresorul sexual.

Anchetatorul Radu Chiper, de la Investigații Criminale, preia cazul

Documentul din care redăm este redactat de agentul de poliție Radu Chiper, de la Poliția Sectorului 4, Secția 14 Poliție, Biroul de Investigații Criminale.

Anchetatorul detaliază împrejurările.

“În timpul în care se afla în lift, la un moment dat, individul necunoscut s-a adresat persoanei vătămate spunându-i că e frumoasă, după care s-a dezbrăcat de pantaloni și a început să se masturbeze în fața acesteia, moment în care numita Emilie s-a speriat, a ieșit din lift și din scara blocului, după care s-a deplasat într-un supermarket din apropiere”, descrie polițistul Radu Chiper întâmplarea.

Îngrozită, Emilie o sună pe mătușa sa, Ecaterina.

“Emilie tremura. E o fată sensibilă, foarte educată și civilizată. Nu putea să conceapă așa ceva”, povestește mătușa.

În ciuda senzației de rău fizic și a faptului că urma să plece din țară în câteva zile, Emilie nu vrea să lase lucrurile așa!

Victima merge la poliție.

Ceea ce, de regulă, femeile care sunt agresate sexual nu fac. Un amestec de epuizare fizică și de rușine le paralizează, e un fenomen psihologic binecunoscut în criminalistică. Dar Emilie insistă.

Are ceva de spus.

Poliția încadrează masturbarea în fața unei fete singure în lift la “ultraj contra bunelor moravuri”!

La Secția 14, studentei brunete în stare de șoc i se ia o declarație.

În aceeași zi, 11 iunie 2017, începe urmărirea penală sub aspectul săvârșirii infracțiunii de “ultraj contra bunelor moravuri”, faptă prevăzută și pedepsită de art. 375 din Codul Penal.

Emilie pleacă imediat din țară, pentru că anul academic se terminase.

O vreme, nici ea și nici amicii din România nu mai află nimic.

Până când, acum puțină vreme, într-o zi de iulie 2018, pe adresa unde ea locuise vine răspunsul Parchetului.

Cazul a fost clasat în 6 iunie 2018!

Căci documentele din care am citat și vom continua să cităm se numesc:

“Referat cu propunere de clasare”, întocmit de agent de poliție Radu Chiper și “Ordonanță de clasare”, întocmită de procurorul Cătălin Galcea.

“Asta e țara în care trăim?!”

Cunoscuții din România ai lui Emilie văd soluția de clasare sosită de la Parchetul de pe lângă Judecătoria Sectorului 4.

Emilie îi impresionase pentru că se comportase ca “o fată foarte corectă, cu foarte mult bun-simț, se vedea că a crescut în alt mediu”.

Unul dintre ei contactează echipa de jurnaliști de investigații.

Ceva îl roade.

“Ce m-a făcut să nu dorm azi-noapte nu este întâmplarea în sine, oricum oribilă, ci răspunsul procurorului Galcea!”, povestește unul dintre prietenii lui Emilie.

“Cazul a fost clasat deoarece liftul nu este spațiu public și nici nu au fost de față două sau mai multe persoane la săvârșirea faptei!!! Serios??? Asta e țara în care trăim?!”, exclamă el.

“Oare procurorul nu are mamă, soție, copil? Același răspuns l-ar fi dat dacă era vorba de copilul lui?” Prieten al lui Emilie

De ce a decis procurorul clasarea?

Teoria juridică a interfonului

Cazul este deschis în 11 iunie 2017 și este închis în 6 iunie 2018.

Un an de cercetări, timp în care, potrivit “Referatului cu propunerea de clasare”, investigatorii criminaliști de la Secția 14 Poliție povestesc că au făcut două lucruri:

1.700 de camere de luat vederi publice sunt în București, potrivit poliției locale, citată de Libertatea

“Prin ordonanțele din data de 12 iunie 2017 au fost solicitate imaginile video de la camerele de supraveghere aflate în proximitatea locului comiterii faptei și pe traseul posibil parcurs de autor atât înainte, cât și după comiterea faptei, ocazie cu care s-a constatat că sistemele de supraveghere nu au funcționat din motive tehnice”. “În data de 8 februarie 2018, polițiștii s-au deplasat la adresa din Bld. Națiunilor Unite nr. 3-5, unde au luat legătura cu administratorul imobilului, respectiv Raret Maria, aceasta comunicând organelor de poliție faptul că imobilul este prevăzut cu interfon și este funcțional din anul 2005 până în prezent”.

Și, pentru că scara de bloc are interfon, poliția concluzionează că, “examinând cererea numitei Emilie, fapta nu este prevăzută de legea penală”.

Problema este interfonul.

De ce?

“Pentru realizarea conținutului constitutiv al infracțiunii de «ultraj împotriva bunelor moravuri» este necesar ca fapta să fie săvârșită în public, iar conform art. 184 lit. a), fapta se consideră săvârșită în public atunci când a fost comisă într-un loc care este întotdeauna accesibil publicului, aspect constatat prin faptul că accesul în scara blocului unde s-a comis fapta este prevăzut cu sistem de asigurare de tip interfon”, consemnează agentul de poliție Radu Chiper.

Sublinierile aparțin polițistului.

Deci, dacă locul nu e întotdeauna accesibil publicului, fapta nu se consideră săvârșită în public.

“Se clasează întrucât liftul din scara blocului respectiv nu este totdeauna accesibil publicului”!

“Față de cele expuse”, scrie agentul Chiper “propun clasarea cauzei”.

Referatul ajunge la procurorul Cătălin Galcea, de la Parchetul de pe lângă Judecătoria Sectorului 4, București.

Galcea, magistrat cu nota 9 la teorie și cu 8 la practică la concursul de promovare pe loc din noiembrie 2017, adaugă propriile argumente juridice ale clasării dosarului lui Emilie.

“Fapta nu este prevăzută de legea penală, deoarece lipsește trăsătura esențială a infracțiunii, respectiv tipicitatea obiectivă a faptei, care presupune corespondența dintre fapta concretă săvârșită de o persoană și elemente de natură obiectivă stabilite de legiuitor”.

“Fapta nu a fost săvârșită în public, așa cum această noțiune este definită la art. 184 C.P., întrucât liftul din scara blocului respectiv nu este totdeauna accesibil publicului, deoarece blocul era prevăzut cu interfon și nici nu au fost de față două sau mai multe persoane la săvârșirea faptei sesizate”.

În fond, ce susține magistratul?

Dacă blocul nu are interfon, masturbarea în lift e infracțiune. Când imobilul are însă interfon, să te masturbezi demonstrativ în fața unei tinere, în lift, la câțiva zeci de centimetri de ea, nu e infracțiune!

Dacă tânăra e însoțită, ”sunt de față două sau mai multe persoane”, infracțiunea există. Pentru că Emilie a fost singură, infracțiunea nu există!

“Dispun”, încheie procurorul Cătălin Galcea:

Clasarea cauzei privind ultrajul contra bunelor moravuri întrucât fapta nu este prevăzută de legea penală. Cheltuielile judiciare rămân în sarcina statului. Ordonanța și referatul se comunică numitei Emilie.

Ordonanța de clasare semnată de procurorul Cătălin Galcea

***

“Ce spune despre noi ca societate faptul că victimele abuzurilor sexuale trebuie să-și ascundă rănile ani în șir, deși n-au făcut nimic rău? Ce spune despre noi faptul că, atunci când victimele reclamă și vorbesc, sunt întâmpinate cu scepticism, tratate drept mincinoase până când totul se dovedește adevărat?!”.

Așa sună cuvântul procurorului american Angela Povilaitis, înainte de sentința judecătorului, în cazul prădătorului sexual Larry Nassar, medicul echipei de gimnastică feminină a SUA.

Procurorul din Michigan continuă, explicând cum tăcerea societății și neimplicarea poliției și a magistraților duc, întotdeauna, la extinderea agresiunii.

Un prădător sexual nu se oprește de la sine.

El își crește frecvența și violența gesturilor.

Formarea abuzatorilor sexuali în serie

Necăutat sau nedepistat de poliție și neadus în fața justiției, agresorul sexual se transformă, de multe ori, dintr-un “onanist” showman, într-un criminal sau în violator.

Așa se nasc abuzatorii sexuali în serie!

În spatele fiecărui caz cunoscut, sunt zeci de fete și femei care, de rușine și oroare, nu reclamă ce li se întâmplă.

De pildă, indulgența anchetatorilor români a fost șansa pedofilului din Drumul Taberei, care a agresat copii ani de zile, chiar în aceeași perioadă cu evenimentul din blocul lui Emilie. S-a dovedit că era polițist!

Cel care azi se masturbează în lift cu o tânără de 20 de ani mâine poate viola un copil de 10 ani.

“Polițiștii și procurorii sunt datori să preia cazurile cu seriozitate, indiferent cine este infractorul. Ei nu se pot teme de cazurile dure, din cauza numelui sau poziției prădătorului în comunitate. Nu pot da vina pe victimă și nu pot aștepta până când au cazul perfect! Ei nu pot aștepta până când au zeci de victime! Poliția și procurorii trebuie să înceapă să creadă, să pună victima în centrul interesului lor și pe infractor în centrul focusului lor!”, a mai spus procurorul din SUA.

***

Emilie e o fată din România, indiferent unde a dus-o viața acum.

Cazul agresiunii pe care ea a suferit-o nu se oprește aici.

Nu se poate opri aici!

Mâine, în Libertatea, aflați cum răspund poliția și procurorii și ce a găsit ziarul la locul faptei!

Mai jos, Referatul de clasare, întocmit de polițistul Radu Chiper, de la Secția 14 Poliție.